Медаль 12
Курск щрагъэкIуэкIащ ныбжьыщIэхэм боксымкIэ Урысейм IэщэкIэ ЗэщIэузэда и Къарухэм я зэхьэзэхуэ.
Командэхэм я зэпеуэм щытекIуащ КъБР-м икIахэр. ЦIыху 240-м щIигъу зыхэта зэхьэзэхуэм ди спортсменхэм зэфIэкI лъагэ къыщагъэлъэгъуащ. Абыхэм медаль зэмылIэужьыгъуэу 12 зыIэрагъэхьащ.
Зэпеуэм япэ, етIуанэ увыпIэхэр къыщызыхьа боксерхэм накъыгъэм и 17-м щегъэжьауэ и 25 пщIондэ Урысейм пашэныгъэ къыщыхьыным теухуауэ Воронеж щекIуэкIыну кIэух зэхьэзэхуэм кIуэну Iэмал ягъуэтащ.
Щхьэзакъуэ зэпеуэм щытекIуащ Гуэщокъуэ Руслан (кг 48-рэ), Туменов Биберт (кг 57-рэ), Шэрджэс Ислъам (кг 66-рэ), Бозиев Хьэрун (кг 50). Дыжьын медалхэр къаIэрыхьащ Къурмэн Алихъан (кг 42-рэ), Къущхьэ Iэмин (кг 46-рэ), Рахаев Алий (кг 50), Асанов Iэсхьэд (кг 52-рэ), Туменов Казим (кг 54-рэ), Бозиев Исхьэкъ (кг 46-рэ), Мэзыхьэ Аслъэн (кг 70) сымэ. ЩIалэхэр я гъэсэнщ КIэрэфхэ Тимуррэ Залымрэ, Туменов Хъусен, Хаджиев Тимур, Мэшыкъуэ Валерэ.
«Ди гъэсэнхэм я зэфIэкIым хэпщIыкIыу хэхъуащ, зэхьэзэхуэхэм нэхъ гушхуауэ, ягурэ я щхьэрэ зэтелъу хэтщ, щыбанэкIэ къагъэлъагъуэ техникэри хъарзынэщ. ЕхъулIэныгъэхэр щIызыIэрагъэхьэфри аращ», — жиIащ тренер-егъэджакIуэ КIэрэф Залым.
Гъэунэ Светланэ,
КъБР-м Спортымрэ туризмэмкIэ и министерствэм и пресс-IуэхущIапIэм и лэжьакIуэ.
